KIRJALLINEN KYSYMYS E-0484/02 esittäjä(t): Nelly Maes (Verts/ALE) komissiolle. Poliittinen oikeudenkäynti journalisti Dede Abdulhalimia vastaan Kreikassa.



Virallinen lehti nro 301 E , 05/12/2002 s. 0042 - 0043



KIRJALLINEN KYSYMYS E-0484/02 esittäjä(t): Nelly Maes (Verts/ALE) komissiolle (22. helmikuuta 2002) Aihe: Poliittinen oikeudenkäynti journalisti Dede Abdulhalimia vastaan Kreikassa Kreikassa on ryhdytty hiljattain oikeusmenettelyihin eräitä demokraattisesti toimivia journalisteja vastaan. Esimerkkinä on Kreikan Traakian alueen Komotinin kaupungin asukkaan, vähemmistöihin erikoistunut journalistin ja Trakianin Sesi -lehden, sekä ISIK FM paikallisradioaseman johtajan, Dede Abdulhalimin, syytteeseen asettaminen ja tuomitseminen. Paikallisradioasema ISIK FM:n musiikkiohjelmassa soitettiin 14. tammikuuta 2000 nimekseen Boskurt (harmaa susi) esittämän kuulijan toivoma kappale. Seuraavana päivänä tehtiin tämän kappaletoivomuksen johdosta journalistia kohtaan valitus. Syyte oli, että toivomus viittasi turkkilaiseen äärioikeistolaiseen liikkeeseen harmaat sudet, mikä leimattiin rikolliseksi toiminnaksi ja Kreikkaa vastaan suunnatuksi petokseksi. Kyseisen lähetyksen nauhoitus osoittaa, että siinä mainittiin ainoastaan kuuntelijan nimi, herra Boskurt (harmaa susi), ilman mitään muuta mainintaa. Helmikuun 25. päivänä 2000 herra Karaiskos haastoi kunnianloukkauksesta Dede Abdulhalimin Komotinin oikeusistuimeen. Oikeus käsitteli asian 6. syyskuuta 2001. Tuomari päätti (päätös numero 1071) tuomita Deden poissaolevana neljän kuukauden vankeusrangaistukseen. Muutosta oikeuden päätökseen haetaan Komotinin muutoksenhakutuomioistuimesta 12. helmikuuta 2002. Onko komissio tietoinen tästä oikeudenkäynnistä? Katsooko komissio, että tämä oikeudenkäynti on sopusoinnussa sananvapauden ja lehdistön vapauden kanssa? Aikooko komissio pyytää tämän johdosta tietoja asianomaiselta jäsenvaltiolta? António Vitorinon komission puolesta antama vastaus (3. huhtikuuta 2002) Komissio katsoo, että sananvapaus ja vapaus tiedon vastaanottamiseen ja levittämiseen ovat osa jäsenvaltioiden yhteisiä periaatteita, jotka on lueteltu Euroopan unionista tehdyn sopumuksen 6 artiklan 1 kohdassa. Nämä periaatteet on juhlallisesti vahvistettu Euroopan unionin perusoikeuskirjassa. Sen 11 artiklassa säädetään: 1. Jokaisella on oikeus sananvapauteen. Tämä oikeus sisältää mielipiteenvapauden sekä vapauden vastaanottaa ja levittää tietoja tai ajatuksia viranomaisten siihen puuttumatta ja alueellisista rajoista riippumatta. 2. Tiedotusvälineiden vapautta ja moniarvoisuutta kunnioitetaan. Kuten perusoikeuskirjaa koskevissa selityksissä tarkennetaan, tämä säännös perustuu ihmisoikeuksien ja perusvapauksien suojaamiseksi tehdyn Euroopan yleissopimuksen 10 artiklaan. Tämän periaatteen kunnioittaminen jäsenvaltioissa taataan EY:n perustamissopimuksen 226 artiklassa määrätyn määräysten rikkomisesta johtuvan menettelyn sekä Euroopan unionista tehdyn sopimuksen 7 artiklassa määrätyn poliittisen menettelyn avulla. Ensin mainitun mukaan komissio voi viedä asian tuomioistuimeen, mikäli asia kuuluu yhteisön oikeuden soveltamisalaan. Jälkimmäisen mukaan komissio tai jäsenvaltioiden yksi kolmasosa voi viedä asian valtion- tai hallitusten päämiesten kokoonpanossa kokoontuvaan neuvostoon, mikäli jokin jäsenvaltio rikkoo vakavasti ja jatkuvasti 6 artiklassa mainittuja periaatteita. Arvoisan parlamentin jäsenen esiintuomassa tapauksessa on komission käytettävissä olevien tietojen mukaan mahdoton näyttää toteen yhteisön oikeuden virheellistä soveltamista tai periaatteiden vakavaa ja jatkuvaa rikkomista Euroopan unionista tehdyn sopimuksen 7 artiklassa määritellyllä tavalla, eikä siinä määrätyn poliittisen menettelyn täytäntöönpano ole perusteltua. Niinpä komissio ei toistaiseksi aio esittää lisäkysymyksiä Kreikan viranomaisille. Lopuksi ja yleisesti ottaen on hyödyllistä muistaa, että jokaisella, joka kokee perusoikeuksiaan loukatun, on mahdollisuus vedota kansallisiin tuomioistuimiin ja niiden jälkeen viedä asia Euroopan ihmisoikeustuomioistuimeen, mikäli ihmisoikeuksien ja perusvapauksien suojaamiseksi tehtyä Euroopan yleissopimusta on rikottu.